Duntes iela 22, K-5, Rīga, LV-1005, tālr. 67501590, fakss 67501591, e-pasts pasts@spkc.gov.lv

Rīgā

|  |  |
| --- | --- |
| Datums skatāms laika zīmogā. Nr. 1-8.2/2025/1071 | Ārstu profesionālajām asociācijām (pēc pievienotā saraksta)  Slimnīcām (pēc pievienotā saraksta)  *Zināšanai:*  Latvijas Republikas Veselības ministrija  Nacionālais veselības dienests Neatliekamās medicīniskās palīdzības dienests  SIA "Rīgas Austrumu klīniskā universitātes slimnīca" Latvijas Infektoloģijas centrs |

***Par putnu gripu***

2025. gada 30. maijā mājputniem novietnē Ogres novada Birzgales pagastā konstatēta augsti patogēnā putnu gripa, ko izraisīja A gripas vīruss H5N1. Infekcijas perēklī tika organizēti nepieciešamie veterinārmedicīnas un pretepidēmijas pasākumi, ieskaitot kontaktpersonu noteikšanu un medicīnisko novērošanu.

Putnu gripa ir bīstama infekcijas slimība,[[1]](#footnote-2) kas var izraisīt uzliesmojumus cilvēku vidū un pat pandēmiju, ja notiks vīrusa mutācija, kas ļautu tam vieglāk izplatīties cilvēku populācijā. Tādējādi visā pasaulē putnu gripas uzraudzībai ir pievērsta pastiprināta uzmanība.

Patlaban cilvēku saslimšanas gadījumi ar putnu gripu tiek konstatēti lielākoties pēc ilglaicīga un tuva kontakta ar putniem, kad nav ievēroti drošības pasākumi: nav valkāti cimdi, sejas maska vai respirators (ar netīrām rokām cilvēks pieskaries sejai, mutei, acīm), tomēr ir gadījumi, kad inficēšanās notikusi, atrodoties piesārņotā vidē vai saskarē ar vīrusa piesārņotām virsmām.  Ņemot vērā putnu gripas vīrusa plašo izplatību dzīvnieku populācijās, cilvēku inficēšanās ar putnu gripas vīrusiem joprojām ir reta. Pašreiz nav dokumentētu pierādījumu par vīrusa pārnešanu no cilvēka uz cilvēku.

Slimības simptomi var būt līdzīgi simptomiem, ko izraisa cilvēku gripas vīrusi: paaugstināta ķermeņa temperatūra, drudzis, kakla sāpes, klepus, muskuļu sāpes, slikta dūša, vemšana, caureja, iekaisušas acis, apgrūtināta elpošana, pneimonija. Var attīstīties vīrusu encefalīts vai meningoencefalīts. Putnu gripas klīniskā gaita variē no asimptomātiskiem līdz smagiem gadījumiem, kas var izraisīt nāvi.

Saskaņā ar Eiropas Slimību profilakses un kontroles centra datiem[[2]](#footnote-3) kopš 1997. gada pasaulē ir ziņots par kopumā 989 apstiprinātiem A(H5N1) gripas gadījumiem. No 2024. gada 12. decembra līdz 2025. gada 7. martam tika ziņots par 15 A(H5N1) gripas gadījumiem cilvēkiem: 12 gadījumi tika reģistrēti ASV, divi gadījumi – Kambodžā un viens gadījums – Apvienotajā Karalistē. Sešām personām bija nepieciešama hospitalizācija. Trīs gadījumi (viens ASV un divi Kambodžā) beidzās ar pacientu nāvi. Lielākā daļa cilvēku, kuriem konstatēts A(H5) vīruss, ziņoja par saskari ar mājputniem vai piena liellopiem pirms putnu gripas vīrusa atklāšanas vai slimības sākuma. Savukārt Ķīnā ir ziņots par sešiem A(H9N2) un vienu A(H10N3) putnu gripas gadījumu.

Ņemot vērā putnu gripas turpmākās izplatīšanās iespējamību Latvijā, Slimību profilakses un kontroles centrs (turpmāk – Centrs) atgādina informāciju, kas ir svarīga veselības aprūpes speciālistiem.

***Ziņošana*.** Ja, veicot laboratorisku izmeklējumu, pacientam tiek konstatēts putnu gripas vīruss vai rodas profesionāli pamatotas aizdomas par pacienta inficēšanos ar putnu gripu, ārstniecības persona nekavējoties ziņo Centram,[[3]](#footnote-4) nosūtot aizpildītu steidzamā paziņojuma veidlapu,[[4]](#footnote-5) un par ziņošanas faktu izdarot ierakstu pacienta medicīniskajā dokumentācijā.

***Izolācija*.** Sakarā ar to, ka putnu gripa pieder pie bīstamām infekcijas slimībām, tās gadījumā veic personas obligāto medicīnisko un laboratorisko pārbaudi, izolēšanu un ārstēšanu.[[5]](#footnote-6) Ministru kabinets ir noteicis prasības izolācijas režīma nodrošināšanai, ja pacientam ir konstatēta aerogēnā, gaisa pilienu vai kontaktu ceļā izplatāma infekcijas slimība vai tās izraisītājs, vai ir radušās profesionāli pamatotas aizdomas, ka persona ar to ir inficējusies.[[6]](#footnote-7)

***Individuālie aizsardzības līdzekļi***. Darbinieks pirms darba uzsākšanas ar pacientu, par kuru ir radušās profesionāli pamatotas aizdomas, ka persona ir infekcioza, uzliek vai maina ķirurģisko sējas masku vai FFP2 respiratoru un dezinficē rokas. Izolācijas palātā vai pacienta izolācijas zonā uzvelk vienreiz lietojamo virsvalku (priekšautu), dezinficē rokas un uzvelk cimdus, un pirms iziešanas no izolācijas palātas (zonas) novelk cimdus, virsvalku (priekšautu), izmet infekciozo atkritumu tvertnē un dezinficē rokas. Pacientam, par kuru ir radušās profesionāli pamatotas aizdomas, ka persona ir inficēta ar putnu gripu, arī jāuzliek ķirurģiskā sejas maska vai respirators FFP2.[[7]](#footnote-8)

***Putnu gripas gadījuma definīcija*.**  Eiropas Savienības vienotā putnu gripas gadījuma definīcija, kurā izklāstīti klīniskie, laboratoriskie un epidemioloģiskie diagnostikas kritēriji, ir pieejama Centra tīmekļa vietnē.[[8]](#footnote-9)

***Laboratoriskās izmeklēšana*.**

Iesakām iepazīties un izmantot darbā Centra un SIA “Rīgas Austrumu klīniskās universitātes slimnīca” Nacionālās mikrobioloģijas references laboratorijas ieteikumus pacientu testēšanai un/vai paraugu nosūtīšanai apstiprinošai testēšanai uz putnu gripu, kas ir pieejami Centra tīmekļa vietnē.[[9]](#footnote-10)

Papildu informācija par putnu gripu un tās profilaksi  atrodama Centra <https://www.spkc.gov.lv/lv/putnu-gripa> un Pārtikas un veterināra dienesta tīmekļa vietnēs <https://www.pvd.gov.lv/lv/putnu-gripa>

Centrs aicina izplatīt šo informāciju visiem asociāciju biedriem un citām ieinteresētam ārstniecības personām.

Direktors Mārtiņš Dimants

Viktorija Leitēna 67081517

viktorija.leitena@spkc.gov.lv

1. Ministru kabineta 1999. gada 5. janvāra noteikumu Nr. 7   
   “Infekcijas slimību reģistrācijas kārtība” 2. pielikuma 42. punkts: <https://likumi.lv/ta/id/20667-infekcijas-slimibu-registracijas-kartiba>. [↑](#footnote-ref-2)
2. https://www.ecdc.europa.eu/sites/default/files/documents/AI-Report-XXXII.pdf  [↑](#footnote-ref-3)
3. Ministru kabineta 1999. gada 5. janvāra noteikumi Nr. 7 “Infekcijas slimību reģistrācijas kārtība”: <https://likumi.lv/ta/id/20667-infekcijas-slimibu-registracijas-kartiba> [↑](#footnote-ref-4)
4. <https://www.spkc.gov.lv/lv/zinosanai-par-infekcijas-slimibu-gadijumiem>  [↑](#footnote-ref-5)
5. Ministra kabineta 2005. gada 14. jūnija  noteikumi Nr. 413 “Kārtība, kādā veicama personu obligātā medicīniskā un laboratoriskā pārbaude, obligātā un piespiedu izolēšana un ārstēšana infekcijas slimību gadījumos”: <https://likumi.lv/ta/id/110743-kartiba-kada-veicama-personu-obligata-mediciniska-un-laboratoriska-parbaude-obligata-un-piespiedu-izolesana-un-arstesana> [↑](#footnote-ref-6)
6. Ministru kabineta 2016. gada 16. februāra noteikumu Nr. 104 “Noteikumi par higiēniskā un pretepidēmiskā režīma pamatprasībām ārstniecības iestādē” 4. pielikums: <https://likumi.lv/ta/id/280360-noteikumi-par-higieniska-un-pretepidemiska-rezima-pamatprasibam-arstniecibas-iestade>   [↑](#footnote-ref-7)
7. Ministru kabineta 2016. gada 16. februāra noteikumu Nr. 104 “Noteikumi par higiēniskā un pretepidēmiskā režīma pamatprasībām ārstniecības iestādē” 4. pielikums: <https://likumi.lv/ta/id/280360-noteikumi-par-higieniska-un-pretepidemiska-rezima-pamatprasibam-arstniecibas-iestade>  [↑](#footnote-ref-8)
8. <https://www.spkc.gov.lv/lv/media/18656/download?attachment>   [↑](#footnote-ref-9)
9. Testēšanas kārtība putnu gripas gadījumā: [download](https://www.spkc.gov.lv/lv/media/23301/download?attachment)  [↑](#footnote-ref-10)